Германски јазик/Именки

<< Hallo! | Das Genus der Nomen | Das Präsens >>
----
Das Genus der Nomen / Родот на именките
1 Граматички категории кај именките
Именките се зборови што означуваат суштества, предмети, појави и поими. Именките во германскиот јазик имаат: род, број, член и падеж.
Родот кај именките може да биде: машки, женски и среден.
Бројот може да биде еднина и множина. Членот може да биде неопределен и определен.
Во германскиот јазик разликуваме и четири падежи: номинатив, акузатив, датив и генетив.
2 Род
Именките во германски, како и во македонски можат да бидат од: машки (m), женски (f) и среден род (n). Меѓутоа, една иста именка може да има различен род во македонски и во германски. На пример. ''јаболко'' во македонски е именка од среден род, а во германски е од машки род, ''der Apfel''. Тоа значи дека родот е чисто граматичка категорија и родот кај сите именки треба да се запамти. За полесно изучување, најчесто именките се групираат во групи според нивното значење или според нивниот завршеток. Во зависност од родот именката има и член: ''der'' за машки, ''die'' за женски и ''das'' за среден род.
2.1 Машки род
Именки од машки род се:
# Именки кои се однесуваат на мажи, вклучително и професии: ''der Mann'' (маж), ''der Vater'' (татко), ''der Arzt'' (доктор), ''der Lehrer'' (учител)
# Деновите од неделата, месеците, годишните времиња: ''der Montag'' (понеделни), ''der Juli'' (јули), ''der Herbst'' (есен)
# Временски појави: ''der Regen'' (дожд), ''der Schnee'' (снег), ''der Nebel'' (магла)
# Страните на светот: ''der Norden'' (север), ''der Süden'' (југ), ''der Osten'' (исток), ''der Westen'' (запад)
# Валути: ''der Dollar'' (долар), ''der Euro'' (евро)
Од машки род се и именките кои завршуваат на:
#''-ent'': ''der Patient'' (пациент), ''der Student'' (студент), ''der Präsident'' (претседател)
#''-ich'' и ''-ig'': ''der Teppich'' (тепих), ''der König'' (крал)
#''-ing'': ''der Schmetterling'' (пеперутка), ''der Frühling'' (пролет)
#''-ismus'': ''der Optimismus'' (оптимизам), ''der Kapitalismus'' (капитализам)
2.2 Женски род
Именки од женски род се:
# Именки кои се однесуваат на жени, вклучително и професии: ''die Frau'' (жена), ''die Mutter'' (мајка), ''die Ärztin'' (докторка), ''die Lehrerin'' (учителка)
# Повеќето германски реки: ''die Donau'' (Дунав), ''die Mosel'' (Мозел), ''die Elbe'' (Елба), ''die Weser'' (Везер), ''die Oder'' (Одра)
# Имиња на дрвја, цветови и плодови: ''die Kiefer'' (бор), ''die Tomate'' (домат), ''die Gurke'' (краставица), ''die Olive'' (маслинка), ''die Rose'' (ружа)
Од женски род се и именките кои завршуваат на:
#''-ei'': ''die Bäckerei'' (пекарница), ''die Polizei'' (полиција), ''die Bücherei'' (библиотека)
#''-anz'': ''die Toleranz'' (толеранција), ''die Arroganz'' (ароганција)
#''-heit'' и ''-keit'': ''die Freiheit'' (слобода), ''die Krankheit'' (болест)
#''-ik'': ''die Fabrik'' (фабрика), ''die Politik'' (политика)
#''-in'': ''die Ärztin'' (докторка), ''die Amerikanerin'' (Американка)
#''-ung'': ''die Wohnung'' (стан), ''die Rechnung'' (сметка)
#''-ur'': ''die Natur'' (природа), ''die Tastatur'' (тастатура)
# Поголемиот дел од именките кои завршуваат на ''-e'': ''die Tante'' (тетка), ''die Katze'' (мачка), ''die Lampe'' (ламба)
2.3 Среден род
Именки од среден род се:
# Имиња на бои: ''das Rot'' (црвена), ''das Blau'' (сина), ''das Gelb'' (жолта)
# Имиња на метали: ''das Gold'' (злато), ''das Kupfer'' (бакар), ''das Silber'' (сребро), ''das Nickel'' (никел), ''das Kadmium'' (кадмиум)
# Глаголските именки: ''das Schwimmen'' (пливање), ''das Kaufen'' (купување)
# Деминутиви на именките (т.е. зборови кои завршуваат на -''chen'' или на -''lein''): ''das Bäumchen'' (дрвце), ''das Mädchen'' (девојче), ''das Häuslein'' (куќичка)
Освен овие, именки од среден род се оние кои завршуваат на:
# -''ment'': ''das Instrument'' (инструмент), ''das Dokument'' (документ), ''das Element'' (елемент), ''das Medikament'' (лек)''
# -''um'': ''das Publikum'' (публика), ''das Datum'' (датум)